11-jarige se liggaam in PE ontdekArgieffoto Die polisie in Port Elizabeth het ŉ uitgebreide soektog na verdagtes begin ná die liggaam van ŉ 11-jarige seuntjie op ŉ vullisterrein in die stad gevind is. Hy is vermoedelik vermoor. Kapt. Sandra Janse van Rensburg, polisiewoordvoerder, het gesê inwoners van die omgewing het Eugene Commons se liggaam by die vullisterrein in Kerkstraat, Missionvale, gesien en die polisie ontbied. Eugene is glo die laaste keer saam met maats gesien waar hulle in die straat gestap het. Volgens sy ouers bly die seuntjie gereeld by vriende oor en is hulle nie bekommerd wanneer hy nie terugkeer nie. Janse van Rensburg het gesê daar was sigbare beserings aan die kind se nek en brandmerke aan sy gesig en maag. ŉ Nadoodse ondersoek om die presiese oorsaak van sy dood vas te stel, moet nog gedoen word. Die polisie ondersoek ŉ moordsaak, maar die motief vir die moord is nog nie vasgestel nie. Die polisie het ook ŉ beroep op die gemeenskap gedoen om die Algoa Park-polisiestasie te kontak met enige inligting oor die voorval.